CELEX: 32014R0633
Language: hr
Date: 2014-06-13 00:00:00
Title: Uredba Komisije (EU) br. 633/2014 оd 13. lipnja 2014. o izmjeni Priloga III. Uredbi (EZ) br. 853/2004 Europskog parlamenta i Vijeća i Priloga I. Uredbi (EZ) br. 854/2004 Europskog parlamenta i Vijeća u pogledu posebnih zahtjeva za postupanje s krupnom slobodnoživućom divljači i post mortem pregleda slobodnoživuće divljači  Tekst značajan za EGP

14.6.2014   
            
            
               HR
            
            
               Službeni list Europske unije
            
            
               L 175/6
            
         UREDBA KOMISIJE (EU) br. 633/2014
   оd 13. lipnja 2014.
   o izmjeni Priloga III. Uredbi (EZ) br. 853/2004 Europskog parlamenta i Vijeća i Priloga I. Uredbi (EZ) br. 854/2004 Europskog parlamenta i Vijeća u pogledu posebnih zahtjeva za postupanje s krupnom slobodnoživućom divljači i post mortem pregleda slobodnoživuće divljači
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 853/2004 Europskog parlamenta i Vijeća od 29. travnja 2004. o utvrđivanju određenih higijenskih pravila za hranu životinjskog podrijetla (1), a posebno njezin članak 10. stavke 1. i 2.,
   uzimajući u obzir Uredbu (EZ) br. 854/2004 Europskog parlamenta i Vijeća od 29. travnja 2004. o utvrđivanju posebnih pravila organizacije službenih kontrola proizvoda životinjskog podrijetla namijenjenih prehrani ljudi (2), a posebno njezin članak 17. stavak 1.,
   budući da:
   
               (1)
            
            
               Uredbom (EZ) br. 853/2004 utvrđuju se određena higijenska pravila za hranu životinjskog podrijetla. Njome se, među ostalim, određuju zahtjevi za proizvodnju i stavljanje na tržište mesa slobodnoživuće divljači. Subjekti u poslovanju s hranom dužni su osigurati da se takvo meso stavlja na tržište samo ako je proizvedeno u skladu s odjeljkom IV. Priloga III. navedenoj Uredbi.
            
         
               (2)
            
            
               Direktivom Vijeća 89/662/EEZ (3) određuje se da države članice moraju osigurati provedbu veterinarskih pregleda na ishodištu i odredištu za proizvode životinjskog podrijetla koji su predmet trgovine unutar Unije.
            
         
               (3)
            
            
               Provjerama u državama članicama koje na razini Unije provodi Ured za hranu i veterinarstvo Europske komisije, utvrđeno je da je trgovina krupnom slobodnoživućom divljači s koje nije skinuta koža od mjesta lova do odobrenog objekta za obradu divljači na državnom području neke druge države članice učestala praksa kojoj se pripisuje znatan dio proizvodnje mesa slobodnoživuće divljači u Uniji.
            
         
               (4)
            
            
               Ta je praksa stvorila određene nejasnoće u pogledu praktične primjene važećih odredaba Uredbe (EZ) br. 853/2004 i potrebe pridržavanja odredaba Direktive 89/662/EEZ, osobito u odnosu na ispunjivanje obveze osiguranja odgovarajuće razine službenih kontrola na ishodištu.
            
         
               (5)
            
            
               Kako bi se osigurala usklađenost s odredbama Uredbe (EZ) br. 853/2004 i Direktive 89/662/EEZ, potrebno je dopuniti odredbe Uredbe (EZ) br. 853/2004 koje se odnose na prijevoz i trgovinu krupnom slobodnoživućom divljači s koje nije skinuta koža uz uporabu izjave o poštovanju odredaba EU-a na mjestu ishodišta. Kako bi se izbjeglo nerazmjerno administrativno opterećenje, trebalo bi dopustiti alternativni pristup na temelju izjave izučene osobe ako se objekt za obradu divljači koji je blizu lovnom području nalazi u drugoj državi članici.
            
         
               (6)
            
            
               Uredbu (EZ) br. 853/2004 treba stoga na odgovarajući način izmijeniti.
            
         
               (7)
            
            
               U poglavlju VIII. odjeljku IV. Priloga I. Uredbi (EZ) br. 854/2004 utvrđeni su posebni zahtjevi službenih kontrola koje se odnose na meso slobodnoživuće divljači. U skladu s odredbama iz tog poglavlja službeni veterinar objekta za obradu divljači tijekom post mortem pregleda mora uzeti u obzir deklaraciju ili informacije koje je pružila izučena osoba uključena u lov na životinju u skladu s Uredbom (EZ) br. 853/2004. U slučajevima kada se krupna slobodnoživuća divljač s koje nije skinuta koža prevozi s mjesta lova u drugu državu članicu prikladno je da službeni veterinari utvrde i je li pošiljka popraćena odgovarajućim certifikatom te da uzmu u obzir informacije koje su u njemu sadržane.
            
         
               (8)
            
            
               Uredbu (EZ) br. 854/2004 treba stoga na odgovarajući način izmijeniti.
            
         
               (9)
            
            
               Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
            
         DONIJELA JE OVU UREDBU:
   Članak 1.
   Prilog III. Uredbi (EZ) br. 853/2004 izmjenjuje se u skladu s Prilogom I. ovoj Uredbi.
   Članak 2.
   Prilog I. Uredbi (EZ) br. 854/2004 izmjenjuje se u skladu s Prilogom II. ovoj Uredbi.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 1. svibnja 2014. na sve pošiljke koje pristižu u države članice odredišta od tog datuma nadalje.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 13. lipnja 2014.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 139, 30.4.2004., str. 55.
   
   
      (2)  SL L 139, 30.4.2004., str. 206.
   
   
      (3)  Direktiva Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (SL L 395, 30.12.1989., str. 13.).
   
      PRILOG I.
      Točka 8. poglavlja II. odjeljka IV. Priloga III. Uredbi (EZ) br. 853/2004 zamjenjuje se sljedećim:
      
         
                     „8.
                  
                  
                     Nadalje,
                     
                                 (a)
                              
                              
                                 krupnoj slobodnoživućoj divljači s koje nije skinuta koža može se skinuti koža i takva se divljač može staviti na tržište jedino:
                                 
                                             i.
                                          
                                          
                                             ako se prije skidanja kože divljač skladišti i obrađuje odvojeno od druge hrane i ako nije zamrznuta;
                                          
                                       
                                             ii.
                                          
                                          
                                             ako se nakon skidanja kože divljač podvrgne završnom pregledu u objektu za obradu divljači u skladu s Uredbom (EZ) br. 854/2004;
                                          
                                       
                           
                                 (b)
                              
                              
                                 krupna slobodnoživuća divljač s koje nije skinuta koža može se poslati u objekt za obradu divljači u drugoj državi članici jedino ako je tijekom prijevoza do tog objekta popraćena certifikatom koji je izdao i potpisao službeni veterinar u skladu s obrascem iz Priloga Provedbene Uredbe Komisije (EU) br. 636/2014 (1) kojim se potvrđuje da su ispunjeni zahtjevi iz točke 4. u pogledu raspoloživosti izjave, kada se primjenjuje, i u pogledu popratnih odgovarajućih dijelova tijela.
                                 Kada se objekt za obradu divljači koji je blizu područja lova nalazi u nekoj drugoj državi članici, prijevoz do tog objekta ne mora biti popraćen certifikatom nego izjavom izučene osobe navedene u točki 2. radi usklađenosti s člankom 3. stavkom 1. Direktive 89/662/EEZ, uzimajući u obzir zdravstveni status životinje u državi članici podrijetla.”
                              
                           
               
      
   
      PRILOG II.
      U dijelu A poglavlja VIII. odjeljka IV Priloga I. Uredbi (EZ) br. 854/2004 dodaje se sljedeća točka 2.(a):
      
         
                     „2.(a)
                  
                  
                     Službeni veterinar dužan je provjeriti da zdravstveni certifikat odgovara obrascu iz Priloga Provedbenoj uredbi Komisije (EU) br. 636/2014 (1) i da je uz krupnu slobodnoživuću divljač s koje nije skinuta koža koja se prevozi u objekt za obradu divljači s državnog područja neke druge države članice priložena prateća izjava/izjave u skladu s točkom 8.(b) poglavlja II. odjeljka IV. Priloga III. Uredbi (EZ) br. 853/2004. Službeni veterinar dužan je uzeti u obzir sadržaj tog certifikata ili izjave/izjava.